UDHËZIM 
Nr. 4, datë 31.1.2018

PËR  DISA SHTESA DHE NDRYSHIME NË UDHËZIMIN NR. 20, DATË 28.9.2012, 
“MBI PËRCAKTIMIN E STANDARDEVE TË DOKUMENTIT PËR VËRTETIMIN E SASISË SË PRODHIMIT PËR QËLLIME TË PËRCAKTIMIT  TË NIVELIT TË DETYRIMIT TË AKCIZËS”

Në mbështetje të nenit 102, pika 4 të Kushtetutës së Republikës së Shqipërisë, në zbatim të nenit 108, të ligjit 61/2012, “Për akcizat në Republikën e Shqipërisë” dhe me qëllim përcaktimin e standardeve të dokumentit për vërtetimin e sasisë së prodhimit për përcaktimin e nivelit të akcizës së produkteve të pjesës II, të shtojcës nr. 1, të ligjit 61/2012, “Për akcizat në Republikën e Shqipërisë”, të ndryshuar, ministri i Financave dhe Ekonomisë

UDHËZON:

Në udhëzimin nr. 20, datë 28.9.2012, “Për përcaktimin e standardeve të dokumentit për vërtetimin e sasisë së prodhimit për qëllime të përcaktimit të nivelit të detyrimit të akcizës” bëhen shtesat dhe ndryshimet e mëposhtme:
- Në bazën ligjore të udhëzimit, përpara togfjalëshit “në zbatim të nenit 108, të ligjit 61/2012...” shtohet togfjalëshi me përmbajtjen si më poshtë:
“Në mbështetje të nenit 102, pika 4 të Kushtetutës së Republikës së Shqipërisë,” 
-Pika 2 ndryshon me përmbajtjen si më poshtë:
“2. Në rastet e prodhimit në territorin shqiptar të produkteve që i nënshtrohen detyrimit 
të akcizës dhe niveli i taksimit të të cilave sipas shtojcës 1, të ligjit 61/2012, “Për akcizat në Republikën e Shqipërisë”, varet nga sasia e prodhimit faktik të vitit të mëparshëm kalendarik, kjo sasi konfirmohet nga departamenti përgjegjës për akcizat.”.
-Pas pikës 2, shtohet pika 2.1 me përmbajtjen si më poshtë:
“2.1. Për qëllime të zbatimit të pikës 2 të këtij udhëzimi, bazuar në përkufizimin e shtojcës nr. 1 “Mallrat e tatueshme me akcizë në Republikën e Shqipërisë”, të ligjit 62/12, datë 24.5.2012, “Për akcizat në Republikën e Shqipërisë, i ndryshuar, “Birrë e bërë nga malto” nga prodhues vendës është produkti përfundimtar “Birrë”, që përfitohet si rezultat i kryerjes brenda vendit të proceseve të përpunimit, zierjes dhe fermentimit të lëndës së parë “malto”.
- Pas pikës 3 shtohet pika 3.1. me këtë përmbajtje:
“3.1 Në rast të prodhimit të të njëjtit produkt në të njëjtin vend (shtet) prodhues, dokumenti i sasisë së prodhimit duhet të tregojë sasinë e prodhimit të këtij produkti në këtë vend (shtet).” .
Ky udhëzim hyn në fuqi pas botimit në Fletoren Zyrtare.

